Atbildes uz uzdotajiem jautājumiem
Atklātā konkursā “Vispārīgā vienošanās par dažādu inženiersistēmu skaitītāju un to datu eksporta moduļu piegādi, uzstādīšanu un garantijas nodrošināšanu dažādās profesionālajās izglītības iestādēs un koledžās” ID Nr. VIAA 2026/30 ERAF
	Jautājums
	Atbilde

	No siltumskaitītāju piegādātāja esam saņēmuši komentāru par tehniskās specifikācijas prasību, lai Siltumapgādes sistēmas enerģijas patēriņa monitorēšanas iekārtas būtu piemērotas glikola siltumnesējam.

Galvenie iemesli kāpēc ultraskaņu nav ieteicams izmantot glikolam:
Mainās ultraskaņas izplatīšanās ātrums
*Ultraskaņas plūsmas mērītājs nosaka plūsmu pēc skaņas viļņu izplatīšanās laika.
*Glikola maisījumā skaņas ātrums atšķiras no ūdens un ir atkarīgs no glikola koncentrācijas un temperatūras.
*Ja skaitītājs ir kalibrēts tikai ūdenim, plūsmas mērījumā var rasties kļūdas.
 
Lielāka viskozitāte
*Glikols ir viskozāks nekā ūdens, īpaši zemās temperatūrās.
*Tas var mainīt plūsmas profilu caurulē, un dažiem ultraskaņas sensoriem tas samazina mērījumu precizitāti.
 
Siltuma īpašību izmaiņas
*Siltuma skaitītājs enerģiju aprēķina no plūsmas un temperatūras starpības.
*Glikola maisījuma blīvums un siltumietilpība atšķiras no ūdens un mainās atkarībā no koncentrācijas.
*Ja skaitītājs neņem vērā glikola koncentrāciju, enerģijas uzskaite būs neprecīza.
 
Verifikācijas un MID prasības
*Daudzi sertificēti siltuma skaitītāji ir verificēti tikai darbam ar ūdeni.
*Lietojot glikolu, ražotājs var vairs negarantēt deklarēto precizitātes klasi vai atbilstību normatīvajām prasībām.
 
Gaisa burbuļi un piemaisījumi
*Glikola sistēmās biežāk rodas mikroburbuļi.
*Ultraskaņas signāls ir jutīgs pret gaisu šķidrumā, tāpēc var pasliktināties mērījuma stabilitāte.

Arī citos avotos ir minēts ka, ja glikola koncentrācija siltumnesējā pārsniedz 30%, ražotājs neiesaka izmantot siltuma skaitītājus šajās situācijās.
Tas nozīmē, ka piegādātie skaitītāji, kā minimums, var neprecīzi veikt mērījumus. 

Vai, ņemot vērā minētos komentārus, plānojat saglabāt minēto prasību?
	Iepirkuma komisija saglabā darba uzdevumā noteiktās prasības.
Iepirkuma komisija skaidro, ka iepirkuma ietvaros paredzēts nodrošināt dažādu inženiersistēmu enerģijas patēriņa monitorēšanas iekārtu komplektu piegādi un uzstādīšanu vairākos objektos, kuros var tikt izmantoti dažādi siltumnesēji, tostarp ūdens un glikola saturoši siltumnesēji.
Lai nodrošinātu vienotus un savstarpēji salīdzināmus piedāvājumus, Pretendentiem finanšu piedāvājumā ir jānorāda cena par darba uzdevumam atbilstošu siltumapgādes sistēmas enerģijas patēriņa monitorēšanas iekārtu komplektu, kas paredzēts darbam ar glikola saturošu siltumnesēju. Minētā prasība ir noteikta kā vienots references risinājums piedāvāto cenu salīdzināšanas vajadzībām.
Vienlaikus Pasūtītājs skaidro, ka ne visi iepirkuma ietvaros piegādājamie siltumskaitītāji tiks uzstādīti sistēmās ar glikola saturošu siltumnesēju, jo būs arī sistēmas ar ūdens siltumnesēju. Konkrētā objekta vajadzībām nepieciešamais risinājums (tai skaitā konkrētais skaitītāja veida un tā konfigurācija darbam ar attiecīgo siltumnesēju) tiks noteikts pirms cenu aptaujas izsludināšanas, ņemot vērā attiecīgās sistēmas tehniskos parametrus un izmantoto siltumnesēju.
Atbilstoši iepirkuma nolikuma 20.3. punktā noteiktajam, sagatavojot finanšu piedāvājumu, pretendents norāda katra Preču komplekta maksimāli iespējamo līgumcenu EUR, bez PVN (iekļaujot izmaksas, kas saistītas ar objekta apsekošanu, Preču piegādi, uzstādīšanu, pieslēgšanu, nodošanu, garantijas nodrošināšanu un citas saistītās izmaksas un citus ar piegādi un uzstādīšanu saistītos riskus).
Līdz ar to Pretendentam, sagatavojot piedāvājumu, jāparedz darba uzdevumam atbilstošs risinājums, kas paredzēts darbam ar glikola saturošu siltumnesēju. Šāds references risinājums ir nepieciešams vienotu un savstarpēji salīdzināmu piedāvājumu nodrošināšanai.
Iepirkuma komisijas ieskatā prasība par piemērotību darbam ar glikola saturošu siltumnesēju nepamatoti neierobežo konkurenci, jo tirgū ir pieejami dažādu ražotāju risinājumi, kas paredzēti šādiem ekspluatācijas apstākļiem un atbilst darba uzdevumā noteiktajām prasībām.



Iepirkuma komisijas sniegtās atbildes ir neatņemama atklāta konkursa “Vispārīgā vienošanās par dažādu inženiersistēmu skaitītāju un to datu eksporta moduļu piegādi, uzstādīšanu un garantijas nodrošināšanu dažādās profesionālajās izglītības iestādēs un koledžās” ID Nr. VIAA 2026/30 ERAF, sastāvdaļa.

